Et spøgelse går gennem den danske venstrefløj. Ulighedens spøgelse. Det viser sit hæslige ansigt på partiernes årsmøder. Det pibler frem i klummer og analyser. Der bliver talt med store bogstaver og autentisk passion kun afløst af endnu mere dybtfølte klapsalver.

Senest har Enhedslisten over nogle uger kørt en kampagne med den fængende titel ’Ulighed gør os alle sammen fattigere’. Pernille Skipper kigger direkte på os fra partiets hjemmeside. I baggrunden skimtes en christianiacykel og revolutionære balloner. Af den slags, som siger bang, når de punkterer.

Og hun er ikke alene. Også SF og Alternativet hæver med jævne mellemrum stemmen og slår på retfærdighedens stortrommer. At Alternativet ikke vil kaldes venstrefløj, må vi tage en anden dag. Måske den dag, de melder sig ud af den Venstresocialistiske Grønne Gruppe i Nordisk Råd.